Tye van niks 'n belangrike iets | Maroela Media
Tye van niks 'n belangrike iets
"Niks doen" is een van ons hedendaagse tyd se "most deadly sins"! Maar tye van niks is eintlik 'n baie belangrike iets!
Ek lees 'n artikel raak op die webblad www.healthista.com waarin dr. Royta Kanai skryf: In daardie tye wat vir jou voel soos die duiwel se duvet, naamlik niksdoen, terwyl jy wag in die ry by die poskantoor of die dokter se spreekkamer (of, soos ek, onlangs drie uur en 20 minute by die lisensiekantoor om my bestuurskaart te hernu) – in daai "blank oomblikke" is jou brein eintlik besig om homself en sommer jou hart ook uit te sorteer en reg te pak. Hy organiseer jou geheue en jou emosies en selfs jou toekomsplanne – wat gooi ek weg en wat maak ek vas? En dit dra by tot jou algehele welstand en jou emosionele gesondheid!
Maar nou kom ons nooit tot rus nie! Elke sekonde van ons onmenslike strewe na produktiwiteit en doeltreffendheid is tjok-en-blok vol met óf 'n Facebook-like en –share, heen-en-weer-"WhatsApp" óf e-pos op jou slimfoon. Dis eintlik so vreemd! Ons maak ons los van die hier-en-nou in-die-oomblik om ons te kan verbind met mense doer ver via die internet! Geen wonder ons is so moeg en uit voeling met wat om ons aangaan nie.
Daar op die klipharde staalbankies van die lisensiekantoor waar ek toe nou 'n paar uur deurbring, raak ons aan die gesels. Ons wend selfs 'n poging aan vir 'n Mexican wave op die stoele buite die ses hokkies waar jy oë toets (en waarvan net twee gebruik word!) Teen die einde van die lang wag is ons reg om 'n braai te reël! Die vrou langs my was die geslane tyd met oorfone in die ore verbind aan ander mense in 'n ander wêreld …
Ons kla oor die chaos in ons lewe en ons hoor nie die Here se stem nie, maar met alle respek – wanneer moet Hy 'n beurt kry? Wanneer is jy stil genoeg sodat Hy hierdie deurmekaar binnewêreld van ons kan regpak sodat ons weer 'n impak kan maak in die buitewêreld waar God konstant aan die werk is?
Ons menswees en ons wees-met-mense verarm omdat ons so op 'n afstand en afgesonder leef … Ek sê "slat 'n blank"! Jou kop en jou hart het 'n lugleegte nodig – God het spasie vir inspraak in jou lewe nodig. Hy wil sy hart en sy gedagtes, sy planne en sy vrymakende waarheid met ons deel – gee Hom 'n gaping!